Imtella' Ġunju 23, 2021 - Aġġornata 23 Ta' Ġunju, 2021 12:15pm Raġel ta' 32 sena mill-Belt Valletta ġie arrestat f'operazzjoni mill-Iskwadra ta' Kontra d-Drogi, assistiti mill-Pulizija tar-Rapid Intervention Unit, b'rabta ma' traffikar tad-droga. Fi stqarrija l-Pulizija qalet li wara jiem ta' sorveljanza, ilbieraħ waqqfet vettura fi Triq Borg, Birkirkara, li kienet qiegħda tinstaq mis-suspettat. Meta saret tfittxija fil-vettura tiegħu, moħbija fiha nstabu madwar 1.8 kilogrammi ta' sustanza bajda, allegatament droga kokaina, kif ukoll ammont ta' flus kontanti. Il-valur fit-triq, li kieku d-droga kokaina nbiegħet kienet tlaħħaq ftit iktar minn €100,000. Bil-każ ġiet infurmata l-Maġistrat tal-Għassa Natasha Galea Sciberras li ħatret inkjesta. Ir-raġel mistenni jitressaq il-Qorti llum waranofsinhar quddiem il-Maġistrat tal-Għassa Marseanne Farrugia. L-investigazzjonijiet tal-Pulizija għadhom għaddejjin.